Поштовани одборници,

Председниче Oпштине и председниче Скупштине општине,

Драги пријатељи и комшије, најдражи саучесници и сапатници у мојим мукама и мојим успесима,

Да ли сам ову почаст, која ми много значи, добио ја или сви ми? Сви ми који свим срцем волимо културу, књигу и Србију.

Када ме питају колико дуго се бавим спашавањем културе и књига, ја волим да кажем – само 250 година! Наиме, ја сам девета генерација посвећеника српске културе. Наследник сам породичне традиције, породичног лудила спашавања оног највреднијег – нашег идентитета, уметности, књижевности, писане речи. Као што је један веома богат човек рекао мом начитаном пријатељу: колико си ти књига прочитао, добро си ти и оволико нормалан! Књиге сам почео да организовано сакупљам у својој седмој години, са девет ме је бака Даница Лазић прогласила наследником породичне традиције. Мој презимењак, књижевник Петар Лазић, паметно је запазио: Археолози трагају за остацима ранијих култура, као да остаци данашње културе нису довољни“. Моја породица је то, изгледа, схватила буквално.

Мој прадеда је књиге ушивене у гуњ носио преко Албаније не би ли их заштитио од окупатора, да би са њима скочио у воду када је његов брод за Крф из Драча торпедован. Чак ни тада није одустао, већ је на Крфу наставио да сакупља књиге и створио једну од најзначајнијих збирки српске ратне штампе, коју је дигитализовала Народна библиотека ... Велике Британије. Током Другог светског рата моја бака је била приморана да Немцима разноси књиге и новине, да би спасила своју душу придружила се у партизанске шпијуне и тајно разносила партизанску ратну штампу. У временима највеће глади, породица је одбијала да највредније књиге мења за храну. После Другог светског рата мој деда је вредне и „проблематичне“ књиге закопао испод винограда, како му не би биле одузете у национализацији, и због тога је чак, до душе кратко, лежао у затвору. Моји преци су често живот ризиковали због културе и књиге и ја сам поносан што стојим у том низу изузетних људи.

У фонду Адлигата тренутно се налази око два милиона предмета, више од милион књига, док смо још пола милиона књига поклонили библиотекама широм Балкана – између осталог 50 школа, 30 болница и 29 затвора добило је наше књиге на поклон.

Међутим, тих милион књига који сам сакупио за фонд Адлигата није ми довољно, па зато књиге и сам пишем! До сада сам написао шест књига и више од хиљаду репортажа, углавном путописа из стотинак земаља са шест континената. Зато што су читање и путовање две стране истог новчића: суштина је знање, упознавање света и себе самог. Чак је муслимански пророк Мухамед написао: „Немој ми рећи колико си образован, реци ми колико си путовао!“

Поносан сам на Адлигат, на Музеј књиге и путовања и Музеј српске књижевности, не зато што је то мој највећи успех, већ зато што је то колективни успех свих нас. Педесет и троје оснивача, 160 чланова удружења, више од 500 донатора створили су, на челу са мојом породицом, пре свега потпредседницима Адлигата, Горицом и Браниславом Лазићем, царство Адлигата.

Сада су на интернету модерне форе: како препознајете да сте Србин? Американац? Индијац? И онда следе одређене шаљиве анегдоте. А како знате да сте потпуно полудели од културе? Када Ваше родитеље прво представљате по функцији у музеју, па тек онда као родитеље. Дакако, свега овога не би било без њихове велике жртве и подршке.

Шта садржи Адлигат?

Збирка Адлигата је значајна како на међународним и регионалним, тако и у глобалним размерама. Код нас се налазе ретке и необичне књиге из свих земаља света, из удаљених народа и племена, често велике реткости које је веома тешко видети и у земљама из којих потичу. Ту су на пример молитвеници исписани на штапићима од бамбуса, на листовима од најквалитетније свиле, бананиног или палминог лишћа, са корицама од мермера, резбареног дрвета или чак људских костију; књиге на кожи фетуса оваца; књиге у облику лепезе, заставица или амајлија које се носе око врата.

За више од 100 земаља највеће збирке књига налазе се у Адлигату. То је нарочито тачно за највећи број несврстаних земаља. На пример за Египат, Алжир, Индонезију, Иран, Малезију, Етиопију, Чиле, Мексико, Венецуелу, Уругвај, Казакстан, Белорусију, Монголију, Јерменију, Грузију, Ирак, велики број афричких држава. Те збирке су потенцијални не само културни већ и дипломатски мост између Србије и тих земаља и захваљујући тим збиркама углед Србије у свету је значајно порастао. Напоменућу само да је ове године петоро алжирских новинара гостовало у Београду само да би посетили Адлигат и да Србија од Титовог времена није више била заступљена у позитивном светлу у Алжиру него због недавне изложбе Адлигата.

Код нас се налазе материјали од суштинског значаја за српску културу. Желите ли да својој деци покажете оригинално Хајдук Вељково писмо? Рукопис Николе Тесле, Милоша Црњанског, Исидоре Секулић, Саве Шумановића? Намештај породице Обреновић? Прву српску штампану Библију? Оружје којим смо се ослобађали од Турака 1804. године? Све то можете видети овде, у свом комшилуку, на Вождовцу. Штавише људи из целог света долазе у Србију само због тога, не говорим само о новинарима, већ о читавим породицама које су се, само у току ове године, запутиле из Француске, Индонезије, Холандије или Уједињених Арапских Емирата у Србију са јединим циљем да посете музеје Адлигата о којима су читали у Фрнкфуртер Алгемајне Цајтунгу издање продато у 300.000 штампаних примерака, аустријском Ди Пресе, Њујорк Тајмсу, Хиндустан Тајмсу, гледали репортаже на Дојче велеу које гледа чак 167 милиона људи итд.

У Адлигату можете видети чак педесет хиљада књига са посветама. Педесет хиљада! Само ове године наш фонд обогаћен оригиналним рукописом Томаса Едисона и више добитника Нобелове награде, као и фосилима старим око стотину милиона година, набављеним у склопу међународне сарадње са Музејом фосила из Библоса из Либана.

Адлигат ће прославити Србију у свету, али ја га нисам зато започео. Циљ је био и остао, превасходно, спашавање књиге и културе у Србији. Од мог детињства, пријатељи и рођаци који су имали важних књига или предмета, важних за историју, културу, књижевност, обраћали су се мени, знајући традицију моје породице и моју љубав према књизи и култури. Највећи проблем је одувек био – где то све сместити. Молио сам, кумио, објашњавао свима и на крају пунио комшијске гараже, таване и магацине. Својевремено сте могли стићи до моје куће тако што сте само требали да обратите пажњу на то који су прозори попуњени до плафона књигама – на крају улице Војводе Степе дошли бисте до мог дома. Најтеже је било 2015. године када ми је Српска академија наука и уметности на молбу тадашњег председника академика Николе Хајдина и генералног секретара академика Димитрија Стефановића поверила старање о око 700.000 књига из својих вишкова које је требало спасити, обрадити, дистрибуирати другим библиотекама. Из безизлазне ситуације спасила ме је моја општина и моја школа, основна школа „Бора Станковић“. Тада ми је без накнаде уступљен подрумски простор и склониште школе коју сам осам година похађао заједно са Новаком Ђоковићем, Драганом Чавићем и многим другим, данас већ светски успешним људима, школе која је у међувремену постала позната по свом односу са својим успешним ученицима којима је често на различите начине излазила у сусрет у дуго после завршетка школовања.

Године и донације су се низале. У једном тренутку у Словенији је урађен отпис великог дела филозофско-теолошке литературе, укључујући важан православни фонд од више десетина хиљада публикација. Нисам могао да одолим, требало је и то спасити и негде сместити. Поново је спас дошао од Вождовца и ОШ „Бора Станковић“.

Многи су сумњали, шта ја то радим? Зашто довлачим прљаве књиге? Колики ли профит од тога имам? Има и данас људи који не схватају да постоји и други интерес, сем материјалног. Суштински, духовни, интелектуални интерес. Интерес да се нешто спаси и сачува, да се нешто уради и остави свом народу.

У више наврата покушавали су да ме оставе без те сламке спаса, без магацина у који сам сместио 700.000 књига. Разни позиви су ме бацали у потпуни очај. Ја сам тим књигама не бих имао где, завршио бих на улици, али књиге не бих остављао – били бисмо бескућници и српска култура и ја.

Зато и сада, када је зазвонио телефон и када се јавила мени непозната особа из општине Вождовац, прво ме је нешто дубоко у стомаку пресекло. Помислио сам: није ваљда поново неки проблем са магацинима? Када сам чуо да желе да ме прогласе почасним грађанином Вождовца, толико сам се обрадовао, највише томе што сам схватио да су књиге више дефинитивно нису угрожене.

Наравно, важан део успеха који сам остварио дугујем Вождовцу и дивним људима који су у кључним тренуцима имали разумевање за моје пројекте, за моје лудило. Нарочито сам захвалан председнику општине Александру Савићу, госпођи Ивани Томић, Вуку Мирчетићу, Милошу Станојевићу и Славици Лазић, тим дивним људима чији позиви не изазивају нападе панике, већ им се увек обрадујем.

Награда почасног грађанина мени, који сам од рођења грађанин Вождовца, посебно значи. Зашто? Зато што се сви ми, а нарочито ми који се трудимо да нешто променимо набоље, осећамо као странци у сопственој земљи. Као Сизиф коме се сви смеју зашто гура камен узбрдо, као Диоген који усред дана фењером тражи човека. Као сирочад, поред мајке и оца. Овом наградом мене као да Вождовац грли и теши, ставља ми мелем на рану, као да ме, иако сам одувек његов, коначно потпуно усваја.

Ова година била је благородна за Адлигат, а то значи благородна за Вождовац, Београд и Србију. Сада се на Вождовцу у нашем Музеју српске књижевности и Музеју књиге и путовања могу видети изванредни стари речници и рукописи старог Јапана, али и посвете једног од најзначајнијих јапанских писаца, Муракамија, затим писма Николе Тесле која су изазвала светску сензацију када смо их пронашли; о њима је писало 420 медија у 20 земаља на 10 језика... Један аустријски новинар и књижар сакупио је чак 50.000 књига у претходне две године и послао Адлигату. Код нас су легати Милована Данојлића, Пере Зубца, Николе Кусовца, Дарка Танасковића, Павла Вуисића, Миодрага Павловића, породице Жигон... Код нас се налази једна од најбољих приватних збирки књига о Чехову на свету, у легату немачког преводиоца Петера Урбана, због чега сам обавио разговор и са немачком министарком културе.

Не бих даље да се бавим набрајањем, позивам Вас све да посетите музеје Адлигата и да се уверите у то какво чудо смо направили у вашем комшилуку. Немојте чекати да вас у Адлигат доведе неки Холанђанин, Арапин или Кинез.

Србију су поделе свих врста располутиле, једино је култура може спасити. Један од највећих успеха Адлигата јесто то што смо успели да окупимо најважније људе и институције без тренуке политике. Више пута су ми значајни писци, иначе различитих политичких опредељења, говорили: „Ја никада не бих седео за истим столом са тим и тим, али једино у Адлигату пристајем да будемо заједно!“ Такав комплимент сматрам великом наградом. Саборност је важна, као и толеранција и међусобно поштовање. Да ли се политички са неким слажем или не, зар то треба да буде критеријум у култури? Да је став Адлигата једини исправан коначно је потврдио и Нобелов кометит јер се више не тражи да имате истоветне политичке ставове са Хандкеом како бисте уважили његово књижевно дело. Иначе, за Адлигат Хандке је потписао 53 своје књиге, већином ћирилицом!

Узданица и понос Србије су увек били знање и култура. Узећу за пример Милоша Обреновића, неписменог, грубог, ауторитативног за којег сви знамо да је био неписмен и да није баш био одушевљен оним ретким писменим људима његовог времена. Такав Милош Обреновић, на много начина отац модерне Србије, у доба када није било петоро писмених људи у држави, у петој години живота научио је свог сина да чита и пише као и да своме неписменом оцу, пише писма! У Адлигату се налази оригинални рукопис малог кнеза Михаила Обреновића исписан 1828. године у Пожаревцу, који нам је открио ову невероватну чињеницу.

Књиге, браћо моја, књиге а ја бих додао и: поштовање, браћо моја, поштовање! Не морамо се у свему слагати, не морамо се ни волети али се морамо поштовати и требало би да постоји консензус око општег интереса – да ли нам је потребна култура, да ли смо ми потребни њој? Шта је општи интерес сваког од нас и наше намучене Србије? Хајде да све почасне титуле доделимо нашој земљи и култури, њеном темељу и њеној круни.

Зато се захваљујем на овој почасти за коју сматрам да је нисам добио ја, него сви ми.

Виктор Лазић

13.12.2019.

Свечана седница Скупштине општине Вождовац